

VLADA REPUBLIKE HRVATSKE

Zagreb, 30. listopada 2024.

|  |  |
| --- | --- |
| **Predlagatelj:** | Ministarstvo mora, prometa i infrastrukture |
| **Predmet:** | Prijedlog uredbe o posebnoj upotrebi pomorskog dobra |

Na temelju članka 47. stavka 3. Zakona o pomorskom dobru i morskim lukama („Narodne novine“, br. 83/23) Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**UREDBU**

**O POSEBNOJ UPOTREBI POMORSKOG DOBRA**

**Članak 1.**

Ovom Uredbom propisuju se način određivanja visine naknade za posebnu upotrebu pomorskog dobra, sadržaj zahtjeva i potrebna dokumentacija.

**Članak 2.**

Na objekte sigurnosti plovidbe koje na temelju javne ovlasti postavlja i održava trgovačko društvo Plovput d.o.o. i koji se upisuju u Registar objekata sigurnosti plovidbe, primjenjuju se odredbe propisa kojima se uređuje sigurnost plovidbe te se na iste ne primjenjuje ova Uredba, niti su isti obuhvaćeni posebnom upotrebom pomorskog dobra.

**Članak 3.**

Izrazi koji se koriste u ovoj Uredbi, a imaju rodno značenje, odnose se jednako na muški i ženski rod.

**Članak 4.**

1. Naknada za posebnu upotrebu pomorskog dobra utvrđuje se po metrima četvornim dodijeljenog pomorskog dobra (kopneni i morski dio).
2. Naknada za posebnu upotrebu pomorskog dobra evidentira se u Registru koncesija.

**Članak 5.**

1. Visina naknade za posebnu upotrebu pomorskog dobra utvrđuje se u godišnjem iznosu, kako slijedi:

|  |  |  |
| --- | --- | --- |
| Redni broj | Vrsta građevine | Naknada (EUR/m2) |
| 1. | Građevine za potrebe obrane i unutarnjih poslova, zaštite od štetnog djelovanja vode, zaštite prirode i okoliša i drugih sličnih potreba | 0,10 |
| 2. | Građevine za potrebe sigurnosti plovidbe koje gradi Plovput d.o.o. u svrhu pristupa objektima sigurnosti plovidbe  | 0,10 |
| 3. | Vodovodna i kanalizacijska mreža  | 0,10 |
| 4. | Plinovodi i naftovodi | 2,65 |
| 5. | Mostovi | 0,10 |
| 6.  | Jednožilni energetski kabeli (širina koridora 1 m za svaku žilu jednožilnog kabela) | 0,27 |
| 7. | Trožilni energetski kabeli (širina koridora 1 m)  | 0,66 |
| 8. | Transformatorske stanice | 1,13 |
| 9. | Elektronička komunikacijska infrastruktura | 1,13 |
| 10. | Ostala infrastruktura  | 0,10 |

1. Promjena naknade za posebnu upotrebu pomorskog dobra iz stavka 1. ovog članka moguća je u slučajevima inflacije i utvrđuje se ugovorom o koncesiji, a obavlja se ovisno o nastanku okolnosti i/ili periodično u za to određenim vremenskim razdobljima.

**Članak 6.**

1. Zahtjev za posebnu upotrebu pomorskog dobra za građevine iz članka 5. stavka 1. pod rednim brojevima: 1., 3., 4., 5., 6., 7., 8., 9., i 10. mora sadržavati osnovne podatke o podnositelju zahtjeva, namjeni područja i građevine koja se planira graditi, postavljati ili održavati na pomorskom dobru uz koji se prilaže:
2. izvadak iz sudskog registra
3. lokacijska dozvola s idejnim projektom
4. geodetska situacija sa obuhvatom posebne upotrebe pomorskog dobra na kopiji katastarskog plana, te na kopiji zemljišnoknjižnog plana ako na predmetnom području postoji dvojna numeracija, preklopljen na digitalnu ortofoto kartu s označenim svim lomnim točkama kopnenog i morskog dijela pomorskog dobra koje se daje na posebnu upotrebu, s iskazanom ukupnom površinom pomorskog dobra i popisom koordinata iskazanih u službenom koordinatnom sustavu Republike Hrvatske (HTRS96/TM), koju izrađuje ovlašteni inženjer geodezije
5. popis katastarskih čestica koje se daju na posebnu upotrebu prema katastarskim i zemljišnoknjižnim evidencijama
6. prijepisi posjedovnih listova i izvadci iz zemljišnih knjiga
7. službena identifikacija čestica izdana od nadležnog ureda za katastar u slučaju dvojne numeracije
8. Izjava da su do dana podnošenja zahtjeva podmirene sve obveze iz prijašnjih posebnih upotreba pomorskog dobra ili prijašnjih koncesija za posebnu upotrebu pomorskog dobra.
9. Izjava da nije korišteno pomorsko dobro bez valjane pravne osnove i/ili uzrokovana šteta na pomorskom dobru ili potvrda o plaćanju naknade štete ili naknade zbog stjecanja bez osnove, s tim da visina naknade štete ne može biti manja od naknade za posebnu upotrebu pomorskog dobra, koju bi bio dužan platiti ovlaštenik prava na posebnu upotrebu pomorskog dobra da pomorsko dobro koristi na temelju valjane pravne osnove.
10. Ako se posebna upotreba pomorskog dobra daje za već izgrađeni infrastrukturni objekt ili građevinu tada se umjesto lokacijske dozvole iz stavka 1. točke 2. ovoga članka prilaže dokaz o legalnosti objekta.
11. Davatelj posebne upotrebe može zatražiti i dodatnu dokumentaciju, ovisno o vrsti posebne upotrebe pomorskog dobra.

**Članak 7.**

Zahtjev za posebnu upotrebu pomorskog dobra za građevine iz članka 5. stavka 1. pod rednim brojem 2. koje Plovput d.o.o. planira graditi na pomorskom dobru u svrhu pristupa objektu sigurnosti plovidbe sadrži:

* 1. opis građevine koja se planira graditi u svrhu pristupa objektu sigurnosti plovidbe i osnovni podaci o objektu sigurnosti plovidbe te naziv grada ili općine u kojoj je se planira graditi građevina
	2. izvadak iz Registra objekata sigurnosti plovidbe, koji sadrži osnovne atributne podatke, navigacijske podatke i administrativne podatke o objektu sigurnosti plovidbe, ako se gradi građevina u svrhu pristupa postojećem objektu sigurnosti plovidbe.
	3. geodetsku situaciju sa obuhvatom građevine na pomorskom dobru prikazan na kopiji katastarskog plana, te na kopiji zemljišnoknjižnog plana ukoliko na predmetnom području postoji dvojna numeracija, preklopljen na digitalnu ortofoto kartu s označenim svim lomnim točkama pomorskog dobra koje se daje na posebnu upotrebu, sa iskazanom ukupnom površinom pomorskog dobra i popisom koordinata iskazanih u službenom koordinatnom sustavu Republike Hrvatske (HTRS96/TM), koju izrađuje ovlašteni inženjer geodezije.

**Članak** **8**.

Trgovačko društvo Plovput d.o.o. dužno je u roku 6 mjeseci od dana stupanja na snagu ove Uredbe podnijeti zahtjev za posebnu upotrebu pomorskog dobra za sve postojeće građevine iz članka 5. stavka 1. pod rednim brojem 2., uz koji se prilaže:

* 1. tablični prikaz svih postojećih građevina u svrhu pristupa objektima sigurnosti plovidbe koji će sadržavati opis građevine, naziv i tip objekta sigurnosti plovidbe kojem se pristupa, površinu građevine, naziv grada ili općine u kojoj je smještena građevina
	2. izvadak iz Registra objekata sigurnosti plovidbe, koji sadrži osnovne atributne podatke, navigacijske podatke i administrativne podatke o objektu sigurnosti plovidbe kojem građevina na pomorskom dobru u svrhu pristupa objektu služi.
	3. geodetska situacija sa obuhvatom građevine na pomorskom dobru u svrhu pristupa objektu sigurnosti plovidbe, prikazan na kopiji katastarskog plana,te na kopiji zemljišnoknjižnog plana ako na predmetnom području postoji dvojna numeracija*,* preklopljen na digitalnu ortofoto kartu s označenim svim lomnim točkama pomorskog dobra koje se daje na posebnu upotrebu, s iskazanom ukupnom površinom pomorskog dobra i popisom koordinata iskazanih u službenom koordinatnom sustavu Republike Hrvatske (HTRS96/TM), koju izrađuje ovlašteni inženjer geodezije.

**Članak 9.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

Predsjednik

mr. sc. Andrej Plenković

**Obrazloženje**

Člankom 47. stavkom 3. Zakona o pomorskom dobru i morski lukama („Narodne novine“, br. 83/23.) određeno je da Vlada Republike Hrvatske uredbom propisuje način određivanja visine naknade za posebnu upotrebu pomorskog dobra, sadržaj zahtjeva i potrebnu dokumentaciju.

Sukladno odredbama članka 45. i članka 111. navedenog Zakona posebna upotreba pomorskog dobra je:

1. upotreba pomorskog dobra koja može uključivati gradnju građevina na pomorskom dobru za potrebe tijela državne uprave ili pravnih osoba koje imaju javne ovlasti (potrebe obrane, unutarnjih poslova, sigurnosti plovidbe, zaštite od štetnog djelovanja vode, zaštitu prirode i okoliša i drugih sličnih potreba)
2. upotreba infrastrukture koja može uključivati gradnju infrastrukture koja se dijelom nalazi na pomorskom dobru i čija je izgradnja uređena posebnim propisom, a može se graditi na pomorskom dobru i lučkom području (mostovi, vodovodna, kanalizacijska, energetska, elektronička komunikacijska infrastruktura i dr.).

Za gradnju i korištenje navedenih građevina na pomorskom dobru potrebno je sklopiti ugovor o posebnoj upotrebi pomorskog dobra na temelju odluke o posebnoj upotrebi pomorskog dobra. Postupak i nadležnost za donošenje odluke o posebnoj upotrebi pomorskog dobra propisani su člankom 46. Zakona o pomorskom dobru i morskim lukama pa tako za građevine i druge zahvate u prostoru koji su od značaja za Republiku Hrvatsku odluku o posebnoj upotrebi donosi Vlada Republike Hrvatske u trajanju do 50 godina, a za građevine i druge zahvate u prostoru koji su od područnog (regionalnog) i lokalnog značaja odluku donosi predstavničko tijelo jedinice područne (regionalne) samouprave u trajanju do 20 godina, dok odluku o posebnoj upotrebi i/ili gradnji na lučkom području luka otvorenih za javni promet donosi upravno vijeće nadležne lučke uprave u trajanju do 10 godina.

Ovim Prijedlogom uredbe propisuje se potrebna dokumentacija koju podnositelj zahtjeva treba dostaviti te se određuje visina naknade za posebnu upotrebu pomorskog dobra.

Posebna upotreba daje se na temelju ishođenje lokacijske dozvole uz dostavu grafičke podloge koja će sadržavati sve bitne podatke kao što su koordinate obuhvata područja, površina područja, zemljišnoknjižni i katastarski izvadci.

Zakon o pomorskom dobru i morskim lukama u članku 47. stavku 2. određuje da se naknada za posebnu upotrebu određuje prema metrima četvornim dodijeljenog pomorskog dobra (kopneni i morski dio).

Naknada za građevine za potrebe obrane i unutarnjih poslova, zaštite od štetnog djelovanja vode, zaštite prirode i okoliša i drugih sličnih potreba određena je u iznosu od 0,10 eura/m2 kao simboličan iznos s obzirom na osnovnu namjenu tih građevina.

Naknada za građevine za potrebe sigurnosti plovidbe također iznosi od 0,10 eura/m2, ali je zasebno izdvojena u tablici kakao bi se jasno naznačilo da se radi o građevinama (pristan, izvlačilište, sklonište za plovilo) koje gradi trgovačko društvo Plovput d.o.o. u svrhu pristupa objektima sigurnosti plovidbe, a ne o samim objektima sigurnosti plovidbe. Naime, pravni interes za postavljanje objekata sigurnosti plovidbe proizlazi iz odredbi Pomorskog zakonika („Narodne novine“, br. 181/04., 76/07., 146/08., 61/11., 56/13., 26/15. i 17/19.) i drugih propisa kojima se uređuje sigurnost plovidbe. Objekti sigurnosti plovidbe definirani su člankom 5. stavkom 1. točkom 25. Pomorskog zakonika kao objekti i/ili tehnički sustavi kojima se vizualno, zvučno, elektromagnetski valovima ili na drugi način dostavljaju, zaprimaju ili razmjenjuju informacije značajne za sigurnost ljudi i plovnih objekata na moru, zaštitu morskog okoliša ili sigurnosnu zaštitu ljudi, pomorskih objekata i luka, a koji se ne nalaze na plovnom objektu. Objekti sigurnosti plovidbe mogu biti objekti pomorske signalizacije, obalne radijske postaje i drugi objekti sigurnosti plovidbe. Objekte sigurnosti plovidbe na temelju članak 52. stavak. 2. Pomorskog zakonika postavlja, gradi i održava trgovačko društvo Plovput d.o.o. kao pravna osoba s javnim ovlastima te je isto društvo ustrojilo i vodi Registar objekata sigurnosti plovidbe kao javnu knjigu u elektroničkom obliku sukladno Pravilniku o sustavu obilježavanja plovnih putova i objektima sigurnosti plovidbe („Narodne novine“, br. 39/20.).

Budući da se građevine koje služe pristupu objektima sigurnosti plovidbe ne evidentiraju u Registru objekata sigurnosti plovidbe, iste je trebalo obuhvatiti odredbama ove Uredbe. Također, u prijelaznim i završnim odredbama Uredbe se propisuje obveza trgovačkom društvu Plovput d.o.o. podnošenja zahtjeva za korištenje svih postojećih građevina izgrađenih na pomorskom dobru u svrhu pristupa objektima sigurnosti plovidbe, a koje se djelomično nalaze na nepristupačnim mjestima izloženim snažnim utjecajima vjetrova i valova.

Naknada za građevine i objekte infrastrukture je određena u sljedećim iznosima:

1. za vodovodnu i kanalizacijsku mrežu 0,10 eura/m2
2. za plinovode i naftovode 2,65 eura/m2
3. za mostove 0,10 eura/m2
4. za jednožilne energetske kabele 0,27 eura/m2
5. za trožilne energetske kabele 0,66 eura/m2
6. za transformatorske stanice 1,13 eura /m2
7. za elektroničku komunikacijsku infrastrukturu 1,33 eura/m2
8. za ostalu infrastrukturu 0,10 eura/m2.

Ovako određene naknade uzimaju u obzir valorizaciju pomorskog dobra kao općeg dobra od interesa za Republiku Hrvatsku, a s druge strane nisu opterećujuće za subjekte koji su dužni graditi i održavati objekte infrastrukture. Na taj način omogućit će se otočnom stanovništvu pružanje jednako kvalitetnih osnovnih usluga kao što su struja, voda, internet i cestovna povezanost mostovima, a što će doprinijeti pravednoj raspodjeli socijalnih mogućnosti za sve stanovnike Republike Hrvatske.

Slijedom navedenog, predlaže se Vladi Republike Hrvatske donošenje Uredbe o posebnoj upotrebi pomorskog dobra.